钦定古今图书集成/明伦汇编/官常典/第406卷 > 蹶由
## 钦定古今图书集成/明伦汇编/官常典/第406卷 > 蹶由

按《左传》昭公五年：冬十月，楚子以诸侯及东夷伐吴，
以报棘栎麻之役。薳射以繁扬之师会于夏汭。越大
夫常寿过帅师会楚子于琐，闻吴师出薳，启彊帅师
从之，遽不设备。吴人败诸鹊岸。楚子以驲至于罗汭。
吴子使其弟蹶由犒师，楚人执之，将以衅鼓。王使问
焉，曰：“‘女卜来，吉乎’？对曰：‘吉。寡君闻君将治兵于敝邑’”，
卜之以守。龟，曰：“余亟使人犒师，请行以观王怒之疾
徐，而为之备，尚克知之。”龟兆告吉，曰：“克可知也。君若
懽焉，好逆使臣，滋敝邑休怠，而忘其死，亡无日矣。今
君奋焉震电冯怒，虐执使臣，将以衅鼓，则吴知所备
矣。敝邑虽羸，若早修完，其可以息师？难易有备，可谓
吉矣。且吴社稷是卜，岂为一人使臣获衅军鼓，而敝
邑知备，以御不虞，其为吉孰大焉？国之守龟，其何事
不卜？一臧一否，其谁能常之？城濮之兆，其报在邲。今
此行也，其庸有报志？”乃弗杀。楚师，济于罗汭。沈尹赤
会楚子，次于莱山。薳射帅繁阳之师，先入南怀。楚师
从之。及汝清，吴不可入。楚子遂观兵于坻箕之山。是
行也，吴早设备，楚无功而还，以蹶由归。十九年，令尹
子瑕言蹶由于楚子曰：“彼何罪？谚所谓‘室于怒，巿于
色’者，楚之谓矣。舍前之忿可也。”乃归蹶由。